C 429/29

Kérelem közzététele a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről szóló, 110/2008/EK európai parlamenti és tanácsi rendelet 17. cikkének (6) bekezdése alapján

(2022/C 429/09)

Ez a közzététel az (EU) 2019/787 európai parlamenti és tanácsi rendelet 27. cikke alapján jogot keletkeztet a kérelem elleni felszólalásra (1).

A MŰSZAKI DOKUMENTÁCIÓ FŐ ELŐÍRÁSAI

„GRAPPA DELLA VALLE D’AOSTA / GRAPPA DE LA VALLÉE D’AOSTE”

EU-szám: PGI-IT-02479 – 2018. augusztus 30.

1. Elnevezés

„Grappa della Valle d’Aosta / Grappa de la Vallée d’Aoste”

2. A szeszes ital kategóriája

Tönkölypárlat (a 110/2008/EK rendelet 6. kategóriája)

3. A szeszes ital leírása

Fizikai, kémiai és/vagy érzékszervi jellemzők

— Színtelen, kivéve növények vagy karamell hozzáadása vagy fa tárolóedényekben történő érlelés esetén.

— Átlátszó és kristályos, az aromajellemzők tekintetében a felhasznált nyersanyagtól függően a virágostól a gyümölcsösig terjedő illat- és retronazális jegyekkel. Ízleléskor meleg, lágy, az érlelt termékek esetében fűszeres jegyek érezhetők.

— Nem ízesített, kivéve az olyan hagyományos módszerekkel készült termékeket, amelyek méz, aromás növények vagy azok részei, valamint gyümölcs vagy annak részei hozzáadását írják elő.

Egyedi tulajdonságok (összehasonlítva az azonos kategóriához tartozó szeszes italokkal)

— A „Grappa della Valle d’Aosta” / „Grappa de la Vallée d’Aoste” alkoholtartalma legalább 38 térfogatszázalék, és az etil- és metil-alkoholtól eltérő illóanyag-tartalma legalább 140 g/hl abszolút alkoholra vonatkoztatva.

— Ami a fehér grappát illeti, a leggyakoribb aromajegyek a (főként helyi) eredetű szőlőfajtákra jellemzőek, amelyek virágos/balzsamos/gyümölcsös jegyekben jelennek meg (mint például a jázmin, a zsálya, az őszibarack, a kajszibarack, az egzotikus gyümölcsök). Az érlelt grappák esetében a fűszeres érzetek számos hagyományos szőlőfajta fűszeres növényi jellegére, a hordókban használt fás esszenciákra, valamint magának az érlelésnek az időtartamára vezethetők vissza.

— Invertcukorban kifejezett cukortartalma legfeljebb 20 g/l. Ez a határérték magában foglalja a méz ízesítési célokra történő lehetséges felhasználását is. Amennyiben legalább 12 hónapig érlelték, karamellt tartalmazhat.

4. Érintett földrajzi terület

Valle d’Aosta autonóm régió teljes területe.

5. A szeszes ital előállításának módja

A „Grappa della Valle d’Aosta” / „Grappa de la Vallée d’Aoste” erjesztett vagy félig erjesztett szőlőtörköly kizárólag szakaszos lepárlóval történő lepárlásával készül, közvetlenül vízgőzzel vagy víz hozzáadásával (bain-marie rendszer). A grappa előállításához természetes folyékony borseprő használata engedélyezett 100 kg szőlőtörkölyre vetítve legfeljebb 25 kg mennyiségben. A nyersanyagokat kizárólag Valle d’Aosta területén termesztésre engedélyezett fajtákból állítják elő. A nyersanyagoknak nagyon jó minőségmegőrzési állapotban kell lenniük, és Valle d’Aosta autonóm régió területén termelt és feldolgozott szőlőből kell készülniük. A borseprőből nyert alkohol mennyisége nem haladhatja meg a végtermék teljes alkoholmennyiségének 35 %-át. A természetes folyékony borseprőt a lepárlás előtt adják hozzá a szőlőtörkölyhöz. Ezeket a műveleteket ugyanabban a lepárlóüzemben kell elvégezni. Az erjesztett vagy félig erjedt szőlőtörköly lepárlását, kizárólag egy szakaszos lepárló használatával, 86 térfogatszázaléknál alacsonyabb alkoholtartalmon kell elvégezni. Az előállított termék e határértéken belül ismételten desztillálható. A határértékek betartását olyan nyilvántartás vezetésével kell igazolni, amelyben minden nap nyilvántartják a lepárlásra szánt törköly és a természetes folyékony borseprő mennyiségét.

A „Grappa della Valle d’Aosta” / „Grappa de la Vallée d’Aoste” előállítása során mézet, aromás növényeket vagy azok részeit, valamint gyümölcsöket vagy azok részeit lehet hozzáadni a hagyományos termelési módszereknek megfelelően. A „Grappa della Valle d’Aosta” / „Grappa de la Vallée d’Aoste” ízesítésére használt aromás növények vagy azok részei a következők: Glycirrhiza glabra L., Ruta graveolens, Juniperus communis L., Juglans regia L., Artemisia umbelliformis L., Artemisia genipi (Weber), Artemisia glacialis L., Rubus idaeus L., Vaccinium myrtillus L., Sambucus nigra L., Achillea millefolium, Achillea moschata (Wulfen), Rosa canina L., Prunus persica L., Vanilla planifoglia J. e A., Laurus nobilis L., Illicium verum H., Pinus cembra L., Thymus L.

Invertcukorban kifejezve legfeljebb 20 gramm/liter cukor adható hozzá.

Az alkalmazandó uniós és nemzeti jogszabályokkal összhangban karamell használható a legalább tizenkét hónapig érlelt grappa színezőanyagaként.

A „Grappa della Valle d’Aosta” / „Grappa de la Vallée d’Aoste” grappát a régióban található, az adóhatóság által ellenőrzött létesítményekben, legalább 12 hónapig érlelhetik nem lakkozott vagy bevont hordókban. A faanyagok szokásos tisztítása és tartósítása megengedett.

A „Grappa della Valle d’Aosta” / „Grappa de la Vallée d’Aoste” lepárlását a régió területén kell végezni.

6. Kapcsolat a földrajzi környezettel vagy származással

A nyersanyagok kizárólag Valle d’Aosta autonóm régió területén termelt és feldolgozott szőlőből állíthatók elő. A magasan fekvő szőlőültetvényeken az éghajlati viszonyok (mint az egész alpesi régióban, amelynek mindig is emblematikus párlata volt a grappa) kedveznek a fajtaaroma szintézisének és felhalmozódásának a szőlőhéjban. A szüretet követő kemény alpesi télre jellemző alacsony hőmérséklet megakadályozza vagy csökkenti a tárolt szőlőtörköly bakteriális vagy gombás szennyeződésének kockázatát. Végső soron a nyersanyag korlátozott mennyisége, valamint a bortermelő gazdaságok és a lepárlóüzemek közötti közelség lehetővé teszi, hogy csak friss vagy csak minimális ideig tárolt szőlőtörköly lepárlására kerüljön sor. Bár ezek a tényezők korlátozzák a termelési mennyiséget, javíthatják a minőségi jellemzőket. A kis szakaszos lepárlóberendezések körültekintő használata lehetővé teszi a „Grappa della Valle d’Aosta” / „Grappa de la Vallée d’Aoste” természetes aromáinak megfelelő kivonását, és elengedhetetlen a tiszta fajtapárlatok előállításához, ami folyamatos ipari lepárló berendezésekkel nem lenne lehetséges.

A „Grappa della Valle d’Aosta” / „Grappa de la Vallée d’Aoste” előállítása, amelyet hagyományosan a szőlőtörköly kis méretű, szakaszos kisüzemi lepárlókban történő közvetlen lepárlásával végeznek, szorosan kapcsolódik a származási területhez. A „Grappa della Valle d’Aosta” / „Grappa de la Vallée d’Aoste” előállítása összhangban áll a régió szőlőtermesztés iránti elkötelezettségével, valamint a környezeti feltételek és a termesztett fajták sokféleségével.

A leggyakoribb aromajegyek a (főként helyi) eredetű szőlőfajtákra jellemzőek, amelyek virágos/balzsamos/gyümölcsös jegyekben jelennek meg (mint például a jázmin, a zsálya, az őszibarack, a kajszibarack, az egzotikus gyümölcsök). Az érlelt grappák esetében a fűszeres érzetek számos hagyományos szőlőfajta fűszeres növényi jellegére, a hordókban használt fás esszenciákra, valamint magának az érlelésnek az időtartamára vezethetők vissza.

A pincészetek, amelyekből a friss és erjesztett szőlőtörköly származik, a lepárlóüzemek közelében helyezkednek el; ennek eredményeként a törkölyt gyorsan le lehet párolni, mielőtt megromlik, ami lehetővé teszi a szőlő érzékszervi jellemzőinek megőrzését. Ez elengedhetetlen a „Grappa della Valle d’Aosta” / „Grappa de la Vallée d’Aoste” érzékszervi jellemzőit kölcsönző aromák és vegyületek kivonásához. A zord alpesi tél is jelentősen hozzájárul ezen eredmény eléréséhez.

A nyersanyagok kizárólag a Valle d’Aosta régióban termesztésre engedélyezett szőlőfajtákból készülhetnek, a „Valle d’Aosta” DOC borok termékleírásában előírtak szerint.

A nyersanyagok eredetének nyomon követhetőnek kell lennie a kísérőokmányokból és a lepárlók nyilvántartásából.

Ezenkívül a szőlőtörkölyre vonatkozó (nemzeti jogszabályok által meghatározott) különösen szigorú követelmények eredményeképpen a szőlőtörköly, és ebből következően az extrakcióból és a lepárlásból származó termékek vegyületekben gazdagabbak, és az aromajellemzők tekintetében a felhasznált nyersanyagtól függően virágostól gyümölcsösig terjedő illat- és retronazális jegyekkel rendelkeznek. Ízleléskor meleg, lágy, az érlelt termékek esetében fűszeres jegyek érezhetők.

A „Grappa della Valle d’Aosta” / „Grappa de la Vallée d’Aoste” hírneve a kisüzemi grappagyártás régi hagyományában gyökerezik. A grappa Valle d’Aosta területén történő előállításáról szóló első történelmi dokumentumok 1843-as keltezésűek, amikor is egy Arthur Thomas nevű angol utazó említést tesz arról, hogy Valle d’Aostában grappát készítenek. (P. Malvezzi, 1972, „Viaggiatori inglesi in Valle d’Aosta”). Számos későbbi történelmi forrás dokumentálja a szőlőtörköly lepárlását a régióban, amelyet eleinte főként kisüzemi bortermelői csoportok végeztek, később mindinkább az ebben az időszakban létrehozott helyi lepárlóüzemekre bíztak. Ebben az összefüggésben meg kell említeni a mezőgazdasági osztály állapotára vonatkozó 1878-as mezőgazdasági felmérést (P. Careggio, 2004. „L’inchiesta agraria sulle condizioni della classe agricola. 1885.” Ed. Le Chateau), egy 1887-es kéziratot Valle d’Aosta mezőgazdaságáról (L. Argentier, 2004. „Leçons sur l’agriculture valdôtaine.” Ed. Le Château), a „Vini e distillati della Valle D’Aosta” című könyvben (Vola e Sanguinetti, 1971, ed. Musumeci) szereplő, átfogó történeti beszámolót, végül pedig a valle d’aostai bortermelőkkel készített interjúgyűjteményt („Vini, vigneti e vignerons della Valle D’Aosta”. P. Cossavella, 2012, Tipografia Valdostana). Valle d’Aosta mezőgazdasági termelőinek évkönyveiben is számos, a 20. század elejére visszanyúló, népszerűsítő feljegyzés található („Almanach de l’agriculteur valdotain”). 1911, Imprimerie Joseph Marguerettaz; „Messager valdotain” 1912. és 1931-es kiadás. Imprimerie Catholique).

7. Európai uniós vagy nemzeti/regionális előírások

A Mezőgazdasági, Élelmezési és Erdészeti Minisztérium 2008. november 27-i 5396. sz. rendelete, amely többek között az uniós szabályozásban előírtaknál szigorúbb követelményeket ír elő a törkölyre vonatkozóan.

Valle d’Aosta autonóm régió külön szabályai.

8. Kérelmező

Név: Istituto Tutela Grappa della Valle d’Aosta.

Cím: Zona Industriale 12, 11020 Saint-Marcel Aosta.

9. A földrajzi árujelző kiegészítése ill. a címkézésre vonatkozó egyedi szabályok

Az olasz „Grappa della Valle d’Aosta” elnevezés mellett a francia „Grappa de la Vallée d’Aoste” elnevezést a Valle d’Aosta autonóm régió külön szabályzatának 38. cikke alapján is lehet egyidejűleg vagy alternatívaként használni, amely a francia és az olasz nyelvnek azonos státuszt biztosít.

A „Grappa della Valle d’Aosta” / „Grappa de la Vallée d’Aoste” elnevezést ki lehet egészíteni a következőkre való utalással:

a) egyetlen szőlőfajta neve, ha a grappát az adott szőlőfajtából készített borból származó nyersanyagokból párolták le: a Valle d’Aosta területén termesztésre nem engedélyezett összes szőlőfajta kivételével az egyéb szőlőfajtákra vonatkozó tűréshatár legfeljebb 15 tömegszázalék;

b) legfeljebb két szőlőfajta neve, ha a grappát teljes egészében e szőlőfajtákból készített borból származó nyersanyagokból párolták le. A szőlőfajtákat a tömeg szerinti csökkenő sorrendben kell feltüntetni a címkén. Azok a szőlőfajták, amelyek összsúlyának kevesebb mint 15 %-át teszik ki, nem tüntethetők fel a címkén;

c) a borra vonatkozó jelenlegi termékleírásban szereplő, a Valle d’Aosta oltalom alatt álló földrajzi jelzéssel ellátott termék hét földrajzi alterületének egyike, csak abban az esetben, ha a nyersanyagok a fent említett termékleírásnak megfelelő szőlőből elállított borból származnak, a fogyasztók további tájékoztatása mellett;

d) a kizárólag szakaszos lepárlási módszer, és a lepárló típusa.

Azon grappák esetében, amelyeken egyidejűleg a fenti a) és b) pontban felsorolt információk közül egynél többet is feltüntethetnek, az elnevezést mellett csak az egyik utalás szerepelhet.

A „Grappa della Valle d’Aosta” / „Grappa de la Vallée d’Aoste” elnevezést az e műszaki dokumentáció d) pontjában meghatározott hagyományos termelési módszereknek megfelelően hozzáadott aromás növények vagy gyümölcsök, vagy azok részeinek nevével együtt kell feltüntetni.

Ha a grappát a „Grappa della Valle d’Aosta” / „Grappa de la Vallée d’Aoste” érlelésére szolgáló, az adóhatóságok által ellenőrzött érlelő létesítményekben legalább 12 hónapig érlelik, a kiszerelésen és a promóciós anyagokban a „vecchia” (régi) vagy „invecchiata” (érlelt) szavak használhatók. A legalább 18 hónapig érlelt „Grappa della Valle d’Aosta” / „Grappa de la Vallée d’Aoste” esetében a „riserva” vagy „stravecchia” (extra érlelt) szavak használhatók. Az érlelési idő feltüntethető években és hónapokban, vagy csak hónapokban.

Az érlelésre vonatkozó fenti rendelkezések sérelme nélkül, a fogyasztók pontos tájékoztatása érdekében csak akkor lehet meghatározni a használt fa tárolóedény típusát (pl. „barrique”, „tonneau”, „caratello” stb.), többek között a megfelelő jelzők használatával, ha a grappát az osztályra előírt minimális érlelési idő legalább feléig ebben a típusú tartályban tárolták („invecchiata”, „riserva”).

(1) HL L 130., 2019.5.17., 1. o.